Diari Oficial de la Generalitat Valenciana


Sumari del DOGV 8737, del 11-02-2020 (2020/848)

Informació pública de l'aprovació de l'informe ambiental i territorial estratègic del projecte de modificació del pla especial de reforma interior del barri de la Vila, UE-6.
------------------------------------------------------------------------------------------------------------------------------------------------------------------------------

### Dades del document

Número de DOGV
:   8737

Data del DOGV
:   11-02-2020

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2020/848


Data del document
:   30-01-2020

Organisme emissor
:   Ajuntament d'Ontinyent

Tipus de document
:   Anunci

Descriptors 

:   * Ontinyent
    * pla d'urbanisme
    * administració local

Informació pública de l'aprovació de l'informe ambiental i territorial estratègic del projecte de modificació del pla especial de reforma interior del barri de la Vila, UE-6. [2020/848]  
De conformitat amb l'article 51.7 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana, es publica l'informe ambiental i territorial estratègic del projecte de modificació del pla especial de reforma interior del barri de la Vila, UE-6, emés en sentit favorable per l'Ajuntament d'Ontinyent mitjançant el Decret d'Alcaldia número 217/2020, de data 29 de gener, que diu literalment:  
  
«Aprovació Informe Ambiental i Territorial Estratègic de la Modificació del Pla Especial de Reforma Interior del Barri de la Vila, UE-6.  
Amb data 16 de gener de 2020 s'ha emés un informe per l'enginyera municipal de medi ambient i el TAG de medi ambient, en el si de l'expedient d'avaluació ambiental i territorial estratègica del Projecte de Modificació del Pla Especial de Reforma Interior del Barri de la Vila, UE-6, en el sentit següent:  
"Consideracions jurídiques  
El Reial decret legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'Ordenació del territori, Urbanisme i Paisatge, de la Comunitat Valenciana.  
Òrgan ambiental municipal  
L'article 48.c de la LOTUP estableix que l'òrgan ambiental i territorial serà autonòmic amb caràcter general. No obstant això, amb la modificació operada per la Llei 10/2015, de 29 de desembre, de mesures fiscals, de gestió administrativa i financera i d'organització de la Generalitat, s'hi introdueixen 3 supòsits en què l'òrgan ambiental i territorial és l'ajuntament del terme municipal de l'àmbit del planejament objecte de l'avaluació ambiental, sense perjuí de l'assistència i cooperació de les diputacions provincials d'acord amb la legislació de règim local.  
  
Com que la LOTUP no concreta, en aquests casos, quin òrgan municipal és el competent per a realitzar l'avaluació ambiental i territorial estratègica, resulta aplicable el que disposa l'article 21.1.s de la Llei 7/1985, de 2 d'abril, Reguladora de les bases del règim local, segons el qual aquesta competència correspondria a l'alcalde president.  
La modificació del Pla Especial de Reforma Interior del Barri de la Vila, UE-6 es troba en el supòsit de l'apartat 1 de l'article 48.c per tractar-se d'una modificació de l'ordenació detallada de pla parcial avaluat ambientalment i que desenvolupen sòl urbà.  
Planejament vigent  
El planejament municipal vigent és el Pla General d'Ontinyent, aprovat definitivament el 10 d'abril de 2006, per la Comissió Territorial d'Urbanisme de València, publicat en el Butlletí Oficial de la Província de 22 de desembre de 2006. Aquest planejament va obtindre la declaració d'impacte ambiental positiva amb condicionants el 28 de novembre de 2005  
Documentació presentada  
La documentació objecte del present informe està integrada per l'esborrany del Pla Especial de Reforma Interior de la Vila modificat i el document inicial estratègic corresponent. El DIE comprén el contingut mínim establit en l'article 50 de la LOTUP.  
Objecte i justificació  
L'objecte de la modificació del Pla Especial és adaptar el contingut de la ordenació d'aquesta zona, aprovat fa 25 anys, a la realitat material actual, a les noves dades aportades pels treballs arqueològics realitzats, a les condicions de parcel·lació i propietat i als projectes previstos en l'àmbit de la unitat d'execució 6 (UE-6), i a l'ordenació vigent.  
  
Les propostes bàsiques de la Modificació del Pla Especial de Reforma Interior es refereixen a tres aspectes diferents:  
1. Inadequació de l'àmbit inicial de la UE per incloure dos àrees separades físicament, de característiques completament diferents i sobre les quals es proposen actuacions urbanístiques oposades. En la zona B ja s'ha obtingut el sòl dotacional i l'objectiu és mantindre l'edificació privada existent, per la qual cosa no és procedent la seua inclusió en una unitat d'execució, mentre que la zona A està composta de solars, dels quals la major part ja han sigut adquirits per l'ajuntament, sobre els quals es planteja la construcció de vivenda pública, la creació d'una plaça que ja ha sigut urbanitzada parcialment i la rehabilitació de les muralles i dels seus jardins annexos, per la qual cosa procedeix el manteniment d'una UE. La possibilitat de modificar les unitats proposades pel pla ja estava prevista per les ordenances del PERI i les normes del PG. La determinació del sistema d'expropiació també es preveia en el PERI, que permetia el desenrotllament de la unitat pels sistemes d'expropiació o de cooperació, i es justifica en aquest cas en l'especial interés públic de l'actuació, a més del fet que la major part del sòl és ja de propietat pública (articles 97.2 i 103.3 LOTUP).  
  
2. Les modificacions introduïdes en la protecció d'edificis es deriven de l'avanç dels treballs arqueològics realitzats en els últims anys, que han permés descobrir les restes del forn islàmic aparegut en el carrer Trinitat núm. 29, així com identificar les restes del tram complet de la muralla islàmica en l'alineació occidental del carrer Callarís, de manera que es proposa la reintegració completa de tot el tram de muralla i incorporar-lo a l'actuació conjunta de construcció d'un espai lliure i de posada en valor de tot eixe tram murari, descobrint la torrassa de l'antiga porta de la Trinitat.  
3. Respecte a la modificació de les alineacions, s'aconsella mantenir un espai obert en la trobada dels carrers Callarís i Trinitat per la compacitat de la trama històrica original i la inexistència en el barri d'un sistema de places, així com la necessitat de millorar les condicions ambientals del barri amb la finalitat de frenar el despoblament i incentivar l'atracció de nous habitants.  
Consultes realitzades  
Per tractar-se d'una modificació de l'ordenació detallada del sòl urbanitzable i per les característiques pròpies de la modificació plantejada, s'ha considerat consultar únicament a la DG de Patrimoni de la GV  
  
:  
Òrgan consultat Data consulta Data informe  
Direcció General de Patrimoni de la GV 19.09.2019 No emés  
  
  
No es considera necessari realitzar consultes a la Comissió de Patrimoni, sense perjudici que aquesta es realitze en el moment d'aprovació del Pla Especial de Reforma Interior del Barri de la Vila.  
Justificació per a l'aplicació del procediment simplificat d'avaluació ambiental i territorial estratègica  
La modificació del PERI, per tractar-se d'una modificació menor del planejament municipal, supòsit inclòs a l'article 46.3 de la LOTUP, és objecte de procediment d'avaluació ambiental i territorial estratègica simplificat.  
Identificació i valoració de possibles efectes adversos sobre el medi ambient  
La modificació plantejada no estableix el marc per a projectes i altres activitats subjectes a avaluació d'impacte ambiental; no influeix en altres plans o programes; no és susceptible de generar problemes ambientals diferents dels ja previstos pel pla general; no suposa augment d'emissions, empitjorament dels nivells de contaminació o canvis sobre els factors que afectarien el canvi climàtic sinó més bé al contrari; no afecta elements del patrimoni natural; conserva i posa en valor diferents elements del patrimoni cultural; no afecta el paisatge ni cap espai protegit; minora la perillositat d'inundació en eliminar l'edificació prevista en la zona baixa de l'àmbit per a qualificar els terrenys com espais lliures; no té incidència en el model territorial vigent i no incompleix les determinacions legals vigents de qualsevol altra àrea afectada que puguera trobar-se sotmesa a algun tipus de protecció. Per tant, d'acord amb els criteris de l'annex VIII de la LOTUP, es pot determinar que la modificació del Pla Especial de Reforma Interior del Barri de la Vila, UE-6 no té efectes significatius sobre el medi ambient i el territori.  
  
Conclusions  
Analitzat l'esborrany de modificació del Pla Especial de Reforma Interior del barri de la Vila, UE-6, i d'acord amb tot el que s'ha exposat, podem concloure que el procediment d'avaluació ambiental i territorial estratègica simplificat és suficient per a determinar que la modificació proposada no té efectes significatius sobre el medi ambient o territori.  
  
Proposem, per tant, resoldre favorablement l'informe ambiental i territorial estratègic."  
De conformitat amb allò que disposen els articles 48.c, 50 i 51 de la Llei 5/2014, de 25 de juliol, de la Generalitat Valenciana, d'ordenació del territori, urbanisme i paisatge de la Comunitat Valenciana, i l'article 21.1.s de la Llei 7/1985, de 2 d'abril, reguladora de les bases del règim local, resolc:  
  
Primer  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica del projecte de modificació del pla especial de reforma interior del barri de la Vila, UE-6  
  
Segon  
Continuar la tramitació de la modificació del pla especial de reforma interior del barri de la Vila, UE-6.  
  
Tercer  
Cal indicar que, de conformitat amb l'article 51.7 de la LOTUP, l'informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'aprovació del pla o programa en el termini màxim de quatre anys des de la data de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Quart  
Publicar el present informe en el Diari Oficial de la Generalitat Valenciana, d'acord amb el que disposa l'article 51.7 de la LOTUP.»  
  
  
Ontinyent, 30 de gener de 2020.- L'alcalde: Jorge Rodríguez Gramage.